Antony Gormley

Antony Gormley (født 30. august 1950) er en britisk billedhugger, blant annet kjent for skulpturen «Angel of the North» i Gateshead. 
Gormely har studert arkeologi, antropologi og kunsthistorie ved Trinity College, Cambridge. Han reiste til India og Sri Lanka for å lære mer om buddhismen mellom 1971 og 1974. Han studerte så ved Central Saint Martins College of Art and Design og fullførte sine studier i skulptur ved Slade School of Fine Art, University College, London, mellom 1977 og 1979. 


== Kunstneriske kjennetegn ==
Gormley er kjent for sine store, stiliserte menneskefigurer i jern. Han tar som oftest utgangspunkt i menneskekroppen, gjerne sin egen, som han omformer til skulpturer ved hjelp av metallformer. Verkene hans er som regel rensket for individuelle kjennetegn, og formene er ofte reproduserte flere ganger.
I 1994 vant Gormley den prestisjefylte britiske Turner Prize for verket «Field for the British Isles».
Til Sydney-biennalen i 2006 laget han en installasjon av 180 000 små leirfigurer som han kalte «Asiatiske marker». Dette skjedde i samarbeid med 350 kinesiske landsbyboere som brukte 100 tonn rød leire.
Gormley ble i 2014 utnevnt til Knight Bachelor. Adelstittelen ga ham rett til å føre tiltaleformen sir foran sitt navn.


== Viktige verk (utvalg) ==
«Sound II» (1986), Winchester Cathedral, England
«Iron: Man» (1993) Victoria Square, Birmingham, England
«Havmann» (1995) Mo i Rana, Norway
«Another Place» (1997), Crosby Beach, England
«Quantum Cloud» (1999), Greenwich, England
«Angel of the North» (1998), Gateshead, Tyne and Wear, England
«Planets» (2002), London
«Filter» (2002), kjøpt av Manchester Art Gallery, London
«Time Horizon», Sør-Italia
«Blind Light» (2007), Hayward Gallery, London
«Event Horizon» (2007), South Bank, London, og senere rundt Madison Square, New York City
«Reflection II» (2008), DeCordova Museum and Sculpture Park, Massachusetts
«One & Other» (2009), Trafalgar Square, London
«Habitat» – Gormleys første permanente utstilling i USA – utenfor Anchorage Museum i Alaska
«Voices from Oxford» – Gormleys skulpturer på toppen av Exeter College, Oxford
«Horizon Field» (2010–2012), installasjon i Østerrike
«Exposure» (2010), Lelystad, Nederland
«Cloud Chain» (2010), Paris, Frankrike


== Gormley i Norge ==
Installasjonen Another Place i Stavanger og på Sola, bestående av hundre jernmenn på Solastranden og utover i sjøen.
Senere ble en rekke lignende figurer, kalt for Broken Column, plassert på forskjellige steder i Stavanger sentrum.
Gormleys bidrag til Skulpturlandskap Nordland er Havmannen i Mo i Rana. Det er en stor mann, laget av granitt, som står ute i sjøen.
Gormley står også bak minnesmerket over de norske jødene som ble sendt ut av Norge under andre verdenskrig, «Place of remembrance». Minnesmerket består av rustne stoler av jern som er plassert ved Akershuskaia i Oslo på stedet hvor jødene ble ført ombord i blant annet «Donau».
Fra sommeren 2014 var Gormleys skulptur Another Time å se i fossegryta til Mardalsfossen i Nesset Kommune. Utstillingen sto frem til 20. august 2015.
Skulpturen Edge II (2000) er utplassert i Tjuvholmen skulpturpark, som åpnet i august 2012. Det er en mann i støpejern i full størrelse, montert på en vegg.
Skulpturen Menneske i Moderskipet (2007-08) står inne i en paviljong av Snøhetta, ved Lillehammer stasjon. Skulpturen er en del av prosjektet Skulpturstopp.
Skulpturen Lever (2008) er plassert i Renaa:Matbaren i Stavanger, som åpnet i 2009. Det er en mann i støpejern i full størrelse, montert på en søyle inne i lokalet.
Skulpturen Shrive IX (Twisted) (2010) er plassert i Renaa:Matbaren i Trondheim, som åpnet i 2012. Det er en mann i støpejern, full størrelse, stående på gulvet i lokalet.


== Referanser ==


== Eksterne lenker ==
Offisielt nettsted 
(en) Antony Gormley – kategori av bilder, video eller lyd på Commons 
(en) Antony Gormley – galleri av bilder, video eller lyd på Commons 
Et intervju med Gormely av Edward Lucie Smith i RealMedia format Arkivert 30. desember 2008 hos Wayback Machine.
Et intervju av F. David Peat
Gateshead byråd Angel of the North side
Gormley hos Sculpture.org.uk Arkivert 26. februar 2021 hos Wayback Machine.